NEGROŽINIO TEKSTO SUVOKIMO GEBĖJIMAI

|  |  |  |
| --- | --- | --- |
| Negrožinio teksto suvokimo  aspektai | Tekstologiniai pagrindai ugdymo sistemai suprasti (mokytojams) | Ugdomi negrožinio teksto suvokimo gebėjimai (mokiniams) |
| 1. Skaitomo teksto paskirties ir pobūdžio supratimas (Kokią pradinę nuovoką apie tekstą mokinys įgyja?)  2. Išorinių negrožinio teksto požymių (grafinio pavidalo) supratimas.  3. Teksto pavadinimo supratimas.  4. Prie teksto pateikiamų paaiškinimų, išnašų supratimas.  5. Negrožiniam tekstui būdingų požymių supratimas (kuo tekstas skiriasi nuo pavienių sakinių grupės).  6. Negrožinio teksto temos supratimas.  7. Negrožiniame tekste sprendžiama  problema  (koks klausimas keliamas) arba pagrindinė mintis.  8. Svarbiausi negrožinio teksto sandaros elementai.  9. Negrožinio teksto kalba.  10. Negrožinio teksto vertinimas. | **Pagrindinė negrožinių tekstų paskirtis – informacinė**, t.y. juose pateikiamos tikros žinios: kurios nors mokslo, meno, politikos srities, žmonių gyvenimo, buities ir kt.  Vizualiai informaciniai tekstai labai įvairūs. Juos gali sudaryti įprasta **tekstinė dalis** ir ją papildanti, aiškinanti **iliustracinė medžiaga**: nuotraukos, realistiniai piešiniai, schemos, žemėlapiai, lentelės, grafikai ir t.t. Tekstinėje dalyje dažnai kitu šriftu išskiriami apibrėžimai, svarbi informacija ar kt. Papildanti informacija gali būti pateikta mažesniu šriftu, išnašose po tekstu ar greta teksto. Mokomuosiuose tekstuose (pvz., vadovėliuose) paraštėse gali būti pateikiami svarbiausi klausimai, teksto planas, tekste vartojamų specialiųjų sąvokų paaiškinimai ir kt. Informacinio teksto iliustracinė dalis gali paaiškinti teksto informaciją, suteikti naujos, t.y. papildomos informacijos. Be to, gana dažnai iliustracinė medžiaga gali būti traktuojama kaip savarankiškas informacinis tekstas, pvz., žemėlapis, piešinio forma pateikta instrukcija, bandymas ir pan. Prie informacinio teksto esančią iliustracinę medžiagą būtina aptarti atsižvelgiant į jos paskirtį.  Informacinio teksto **pavadinimas yra tikslus, aiškus,** dažniausiai **išreiškia jo temą**.  **Išnašos, įvairūs paaiškinimai** šalia ar po teksto **padeda skaitytojui geriau suprasti tekstą**. Prie dalykinių tekstų dažnai gali būti pateikti svarbiausių terminų, nežinomų žodžių paaiškinimai, nuorodos į kitus informacinius šaltinius, datos, vietovių pavadinimai ar patikslinimai ir kt.  Nerožiniam tekstui, kaip ir visiems tekstams, būdingas tam tikras **loginis nuoseklumas, sąryšingumas ir užbaigtumas**: mintys, reiškiamos sakiniais, sakinių grupėmis, pastraipomis, yra pateikiamos nuosekliai, vienas teiginys aiškina kitą, papildo; sakiniai susieti vienas su kitu (pasikartojančiais žodžiais, įvardžiais, ir kt.; informaciniame tekste paprastai vengiama vartoti sinonimiškų sąvokų), iš paskutinio sakinio (sakinių) aišku, kad tekstas užbaigtas.  Kiekviename tekste pateikiama tam tikra **informacija iš kurios nors pasaulio pažinimo srities**. Informacinių tekstų tematika begalinė. Dažniausiai pradinukų skaitomų tekstų temos yra šios: gamta (gyvūnų gyvenimas, augalija, gamtos reiškiniai ir kt.), geografija (svetimi kraštai, miestai, vandenynai upės, dykumos ir kt.), istorija (šalių, miestų, žmonių ir kt.), literatūra (įdomūs faktai apie rašytojus, jų kūrybą), žmogaus veikla, mokslo atradimai ir kt.  Tekste gali būti tiesiogiai **keliama svarbi problema**, pvz., kodėl reikia tausoti vandenį, kodėl reikia sportuoti, sveikai maitintis, kaip apsaugoti vieną ar kitą nykstančią gyvūnų rūšį  ir kt. Gali būti tokių informacinių tekstų, kuriuose aiškiai išreikšta **autoriaus**  (kurios nors srities mokslininko, publicisto) **pozicija**. Tuomet autorius pats aiškiai suformuluoja pagrindinę mintį.  Dalykiniame tekste problema dažniausiai sutampa pagrindine mintimi, jas sunku atskirti. Be to, informaciniuose tekstuose gana dažnai pateikiama tik **faktinė informacija**, o problema nekeliama, pvz., pateikiamas torto receptas, kelio instrukcija ir pan. Tuomet pagrindinė mintis gali būti išreikšta vertinamuoju sakiniu arba visai neišreikšta, bet aiški – suteikti informaciją.    Teksto sandaros elementai:  - teksto dalys: **pradžia, dėstymas (vidurys), pabaiga.**  Dalykiniame tekste paprastai pirmiausia pateikiamas **teiginys**, po to **įrodymai, pavyzdžiai, aprašomos objekto ypatybės** ir kt. Teksto pabaigoje dažniausiai pateikiama **išvada, pagrindinė mintis, vertinimas, perspektyva** ir pan. Dalykinis tekstas gali būti ir istorinis pasakojimas, tada jam būdinga pasakojamojo teksto struktūra.  Kiekvienas informacinis tekstas turi tam **tikrai sričiai būdingą leksiką** (žodyną). Dalykiniams tekstams būdingas **tikslumas, specialių terminų vartojimas**. Populiariosios pažintinės literatūros tekstai, skirti jaunesniajam mokykliniam amžiui, dažnai turi grožiniams tekstams būdingų formos, kalbos ypatybių (pvz., gali būti įvesti veikėjai, dialogai, vartojama vaizdingų žodžių ir kt.)  Teksto **vertinimą lemia**:  - skaitytojo **lūkesčių išsipildymas** (ar rado tai, ko ieškojo);  - **gyvenimiška** **skaitytojo patirtis** (ar pajėgė suprasti pateiktą informaciją);  - skaitytojo **pomėgiai, domėjimosi sfera** (įdomi ar neįdomi teksto tema);  - **skaitytojo žinios ir supratimas apie tekstą**: jo grafiką, parašymo tikslą, temą, problemą, pagrindinę mintį, turinio elementus, kalbos ypatumus;  - **skaitytojo patirtis**, kuri apjungia visus išvardytus vertinimą lemiančius elementus ir kuri jaunesniajame mokykliniame amžiuje labiausiai priklauso nuo skaitymo kokybės (gebėjimo suprasti tekstą) ir kiekybės (kuo daugiau vaikas susipažinęs su informaciniais leidiniais, internetu, tuo daugiau įgyja skaitytojo patirties). | Supranta negrožinio teksto tikroviškumą (dalykiškumą), informatyvumą ir praktiškumą (taikomąją paskirtį) , skiria negrožinį tekstą nuo grožinio.  Geba naujai skaitomą tekstą pagal pradinę nuovoką susieti su jau skaitytais panašiais tekstais. Paaiškina, kas pirmiausia sudomino ir paskatino perskatyti tekstą (pavadinimas, autoriaus pavardė, iliustruojanti medžiaga, rinkinio, kuriame yra tekstas, tematika ir kt.). Pagal pradinę nuovoką apie tekstą jį priima reikalingai informacijai gauti arba atmeta manydamas, kad jame jos neras.  Mato teksto grafinio pavidalo išskirtinumus (šrifto formos, dydžio, spalvų, eilučių išdėstymo) ir paaiškina jų paskirtį. Žino, ką reiškia sutartiniai ženklai, sutrumpinimai. Supranta, kaip vizualiai ir kodėl ilgesnis tekstas suskirstytas į dalis. Randa, kuriai teksto daliai skirta iliustracija, sugretina ir palygina tekstą ir iliustraciją.  Supranta vizualinės (nuotraukų, schemų, brėžinių, žemėlapių ir kt.) informacijos svarbą dalykinio teksto supratimui ir ja naudojasi.  Pagal pavadinimą supranta ir gali nusakyti teksto temą ir kuriai pažinimo sričiai tekstas priskirtinas (gamtos, istorijos, meno ir t.t.)  Gretindamas tekstą ir pavadinimą supranta, kada pavadinimu išreikšta teksto tema, kada pagrindinė mintis, o kada abi kartu arba įvardijama sprendžiama problema.  Supranta ir paaiškina, kodėl pateiktas pavadinimas netinka tekstui. (Šios dvi užduotys reikalauja giliai suvokti skaitomą tekstą, padaryti išvadą apie pavadinimą).  Supranta, kodėl prie teksto pateikti paaiškinimai, juos atidžiai skaito ir susieja su pagrindiniu tekstu. Pasinaudoja teksto išnašomis aiškindamasis nežinomus žodžius, terminus.  Analizuodamas tekste pateiktą informaciją tikslingai naudojasi greta teksto parašytais klausimais ar pastabomis.  Supranta, kaip svarbu nuosekliai ir atidžiai skaityti informacinį tekstą, ypač instrukciją, uždavinį. Lygindamas ir susiedamas kelias teksto dalis pastebi jų tarpusavio ryšį, randa teiginį (teiginius) ir įrodymus, juos iliustruojančius pavyzdžius. Jeigu reikia, geba sudaryti teksto planą.  Supranta temą – kas aprašoma, analizuojama (daiktas, reiškinys ir kt.)  Randa teksto temą, išreikštą pavadinimu arba pirmuoju sakiniu, paaiškina ją.  Žinodamas temą pasako savo lūkesčius – ko tikisi iš teksto.  Geba suformuluoti teksto temą remdamasis teksto pradžioje pateikta informacija, po išsamios viso teksto analizės patikslina temą.  Geba palyginti savo ir draugų, mokytojo suformuluotas temas, atsirinkti tiksliausią.  Geba palyginti dviejų ir daugiau dalykinių tekstų temas.  Supranta svarbiausią teksto parašymo tikslą – suteikti kurios nors srities žinių arba įtikinti, paveikti skaitytoją, ko nors jį išmokyti.  Randa aiškiai suformuluotą autoriaus mintį, probleminį teksto klausimą ar teiginį, nurodytus problemos sprendimo būdus. Gali pasiūlyti savų ar kitame tekste skaitytų sprendimo būdų. Pasako, ką svarbaus sužinojo iš šio teksto. Geba skirti pagrindinę informaciją nuo antraeilės ir ją atsirinkti, jeigu reikia, pasižymėti.  Supranta, kokiu būdu žinios pateiktos: nuosekliai aprašyti faktai (kieno nors biografija); aprašytos ryškiausios, išskirtinės ir ne tokios svarbios ypatybės (gyvūno, augalo ir kt. aprašymas); nuosekliai pateikti tam tikri procesai, darbai, kuriuos reikia atlikti; pateiktas teiginys ir jį pagrindžiantys argumentai (įrodymai, pavyzdžiai) ir kt.  Susieja kelis pateiktus faktus, supranta jų tarpusavio ryšius, padaro išvadą,  Geba išsiaiškinti nežinomus žodžius, ypač terminus.  Supranta, kodėl perskaitytas tekstas yra vertingas: suteikia naujų žinių, moko, jo žinios, patarimai gali būti pritaikyti gyvenime.  Moka lyginti gautą informaciją iš dviejų trijų šaltinių (pavyzdžiui, iš enciklopedijos ir interneto) arba su jau turima. Geba panaudoti gautą informaciją praktinėje veikloje. |